Ау къэралыгъуабзэкIэ заджэхэрэр, ащ игъэпсыкIэ-шIыкIэхэр зыфэдэхэр, игъунапкъэхэр зэхэугуфыкIыгъэу джы къызнэсыгъэми къызэхафыгъэхэп. Совет хабзэм илъэхъан къэралыгъуабзэм еплъыкIэ гъэнэфагъэ фыряIагъ. ЗэралъытэщтыгъэмкIэ, тетыгъор щызыIыгъ лъэпкъым ыбзэ къэралыгъом щыпсэурэ нэмыкI лъэпкъ пстэумэ егъэзыгъэкIэ арегъаштэ. ГущыIэм пае, революцием ыпэкIэ урысыбзэр Урысыем щыпсэурэ нэмыкI лъэпкъхэм егъэзыгъэкIэ къэралыгъуабзэу арагъэштагъэу щытыгъ. Тыркуер пштэмэ, ащ щыпсэурэ цIыф лъэпкъ цIыкIухэр абзэкIэ еджэныр, тхэныр хэгъэкIи абзэкIэ зэдэгущыIэжьынхэ фитыгъэхэп. Джарэущтэу тыркубзэр егъэзыгъэкIэ нэмыкI лъэпкъхэм къэралыгъуабзэу зэрарагъэштагъэм къыхэкIэу адыгэ миллиони 3-у щыпсэурэм инахьыбэ дэдэм адыгабзэр ащыгъупшэжьыгъ, рыгущыIэжьыхэрэп.